Virallinen lehti nro C 200 , 30/06/1997 s. 0171



B4-0468, 0487, 0497, 0513 ja 0542/97 Päätöslauselma kuolemanrangaistuksen poistamisesta Euroopan parlamentti, joka - ottaa huomioon aiemmat päätöslauselmansa kuolemanrangaistuksen poistamisesta, - ottaa huomioon Euroopan neuvoston parlamentaarisen edustajakokouksen päätöslauselman 1047 ja suosituksen 1302 vuodelta 1996 kuolemanrangaistuksen poistamisesta Euroopassa, - ottaa huomioon AKT/EU-yhteiskokouksen 26. syyskuuta 1996 ja 20. maaliskuuta 1997 antamat päätöslauselmat kuolemanrangaistuksen poistamisesta, - ottaa huomioon Yhdistyneiden kansakuntien viimeisimmän selvityksen kuolemanrangaistuksesta (E/CN.15/1996/19), - ottaa huomioon YK:n ihmisoikeuskomission 53. istunnossa Genevessä hyväksytyn päätöslauselman kuolemanrangaistuksesta (E/CN.4/1997/L.20), A. panee merkille kuolemanrangaistuksen käytön lisääntymisen maailman laajuisesti, B. panee tyytyväisenä merkille sen, että vuosina 1995 ja 1996 Italia, Espanja, Belgia, Moldova ja entisen Jugoslavian tasavalta Makedonia poistivat kuolemanrangaistuksen, C. panee tyytyväisenä merkille, että Venäjä allekirjoitti ihmisoikeuksia koskevan yleissopimuksen pöytäkirjan 6, mikä merkitsee sitä, että kuolemanrangaistuksen poistamisesta tulee oikeudellinen velvoite, mutta on pahoillaan siitä, että Venäjän duuma on hylännyt lain teloitusten keskeyttämisestä, D. panee tyytyväisenä merkille, että kansainväliset tahot kuten Euroopan neuvosto, Latinalaisen Amerikan parlamentti ja AKT/EU-yhteiskokous ovat hyväksyneet kahden viime vuoden aikana päätöslauselmia teloitusten yleisestä keskeyttämisestä, E. on syvästi huolestunut viimeaikaisista tiedoista, joiden mukaan teloituksia tapahtuu edelleen joissakin Euroopan neuvoston jäsenvaltioissa ja etenkin Ukrainassa, jossa teloitettiin 167 ihmistä vuonna 1996, F. panee merkille, että 28 Euroopan neuvoston jäsenvaltiota on poistanut kuolemanrangaistuksen kaikkien rikosten osalta, G. panee merkille, että Euroopan neuvoston jäsenvaltioista Kypros, Malta ja Yhdistynyt kuningaskunta eivät ole poistaneet kuolemanrangaistusta poikkeuksellisten rikosten osalta ja että Albaniassa, Bulgariassa, Virossa, Latviassa, Liettuassa ja Turkissa ei tosiasiassa anneta kuolemanrangaistuksia, vaikka määräys niistä onkin edelleen niiden lainsäädännössä, H. panee merkille, että seitsemän Euroopan neuvoston jäsenvaltiota on allekirjoittanut ihmisoikeuksia koskevan yleissopimuksen pöytäkirjan 6, mutta ei ole vielä ratifioinut sitä, ja että yhdeksän jäsenvaltiota ei ole vielä allekirjoittanut sitä, I. pitää valitettavana, että useat Euroopan neuvoston jäsenvaltiot eivät ole vielä allekirjoittaneet kansalaisoikeuksia ja poliittisia oikeuksia koskevan kansainvälisen yleissopimuksen toista valinnaista pöytäkirjaa, J. pitää valitettavana, että Kiinan kansantasavallassa kuolemanrangaistusta käytetään laajalti, K. pitää valitettavana, että suurimmassa osassa Amerikan yhdysvaltojen osavaltioita käytetään kuolemanrangaistusta entistä enemmän, L. panee merkille, että Italia on ehdottanut hallitusten väliselle konferenssille, että EU:n uuteen perustamissopimukseen sisällytetään kuolemanrangaistuksen kieltäminen; 1. Toistaa vastustavansa tiukasti kuolemanrangaistuksen käyttämistä kaikkialla maailmassa ja pyytää kaikkia maita keskeyttämään teloitukset ja poistamaan kuolemanrangaistuksen; 2. Pyytää hallitusten välistä konferenssia sisällyttämään kuolemanrangaistuksen kiellon uuteen Euroopan unionin sopimukseen; 3. Kehottaa niitä Euroopan valtioita, joiden lainsäädäntö mahdollistaa kuolemanrangaistuksen, mutta jotka eivät käytä sitä, poistamaan sen de jure mahdollisimman nopeasti kaikkien rikosten osalta; 4. Pyytää Belgiaa, Kroatiaa, Viroa, Kreikkaa, entisen Jugoslavian tasavaltaa Makedoniaa, Moldovaa ja Venäjää ratifioimaan ihmisoikeuksia koskevan yleissopimuksen pöytäkirjan 6 ja pyytää Albaniaa, Bulgariaa, Kyprosta, Liettuaa, Latviaa, Puolaa, Turkkia, Ukrainaa ja Yhdistynyttä kuningaskuntaa allekirjoittamaan kyseisen pöytäkirjan; 5. Pyytää painokkaasti Venäjää ja Ukrainaa pitämään Euroopan neuvostolle antamansa sitoumukset teloitusten välittömästä keskeytyksestä ja kuolemanrangaistuksen poistamisesta; 6. Ehdottaa, että Euroopan neuvoston jäseneksi pyrkivät maat sitoutuvat allekirjoittamaan ja ratifioimaan kansalaisoikeuksia ja poliittisia oikeuksia koskevan kansainvälisen yleissopimuksen toisen valinnaisen pöytäkirjan ennen jäseneksi tuloaan; 7. Kehottaa kaikkia AKT/EU-yleissopimuksen allekirjoittajamaita poistamaan kuolemanrangaistuksen mahdollisimman nopeasti, jolleivat ne ole sitä jo tehneet; 8. Arvioi, että kuolemanrangaistuksen poistaminen on otettava huomioon neuvoteltaessa kumppanuus- ja yhteistyösopimuksista; 9. Pyytää komissiota kiinnittämään kuolemanrangaistukseen erityistä huomiota laatiessaan vuosittaisia kertomuksia EU:n ja kolmansien maiden välisissä sopimuksissa olevista ihmisoikeuksia koskevista lausekkeista; 10. Pyytää neuvostoa, jäsenvaltioita ja komissiota esittämään toimivaltansa puitteissa Yhdistyneiden kansakuntien yleiskokouksessa päätöslauselman yleisestä teloitusten keskeyttämisestä; 11. Kehottaa puhemiestään välittämään tämän päätöslauselman komissiolle, neuvostolle, EU:n jäsenvaltioiden parlamenteille sekä Euroopan neuvoston jäsenvaltioiden, AKT-maiden, Valko-Venäjän, Georgian, Armenian, Azerbaidzanin, Bosnia-Hertsegovinan, Kiinan kansantasavallan ja Yhdysvaltojen parlamenteille ja hallituksille, Euroopan neuvoston pääsihteerille ja Euroopan neuvoston parlamentaarisen edustajakokouksen puheenjohtajalle, Yhdistyneiden kansakuntien pääsihteerille ja YK:n yleiskokouksen puheenjohtajalle.